天發神讖碑
詩文吟詠

宋代楊備（字修之）《金陵覽古詩·段石岡》：「孫吳紀德舊刊碑，埋沒蟠螭與伏龜。惆悵石岡三斷在，至今猶似鼎分時。」
宋代梅堯臣《丫頭石》：「丫頭石雖斷，文字未全訛。年筭赤烏近，書疑黃象多。幾時經霹靂，異代見干戈。更與千秋看，松煤定費摩。」
宋代曾極《金陵百詠·三段石》：「凛然皇象法書存，重屋應無野火焚。割據英雄餘一念，斷碑千載尚三分。」
清代王槩《天發神讖碑賦》：「丁酉秋，以校書宿尊經閣。夜輒有聲，剽若驟雨。上薄承塵，漸觸屏廡。攬衣起矚，迺插架經史鏤板，螙類穿穴，相腒䐹之不止也。時霜月入戶，可鑑毫髮，徬徨徙倚，見石三段，蹲處閣下捫辨之，天發神讖碑。是碑始吳天璽，斷於晉宋，堅黝踰鐵，何復剛而折。嘅嘆久之，作《天發神讖碑賦》，其辭曰——
鐘𥲤曷存，書册塵土；屓屭遺文，多寘學廡。岳麓院學，勤摹大禹岣嶁之碑；成均戟門，倦臥周宣岐陽之鼓。鴻都石經，移永興之校舎；益禮殿記，寄成都之藝圃。𧒘匾鷹跱，文字祖篆隸以相生；圭首觚稜，體制推秦漢之奇古。
漢至蜀紀，吳魏并兼。吳則孫氏，割據江南。夫何立石以表異，乃亦踣晰而爲三。繄感鼎折以從類，咎屬星隕而地殘。其書則龍蠖蟄啟，伸盤腹行。琴師合軫，劍舞摶風。駕瓘軼度，隸緯篆經。沉著痛快，皇象是稱。其文則稱天假帝，盛言符瑞。步弓日月，意矇語昧。盤庚較艱，汲冢等晦。曰東觀令，疑華覈是。其質則匪銅匪鑐，礣砎堅凝。屬鏤鏽紫，大礪贏青。糉黥深朏，坎竇疊承。手撫蜿蟤，物扣琮琤。其形則如權斯鼻，如鏞斯鈕。始用垂絙，久脫其首。文繞三方，特虛厥後。首段寘中，次左次右。合而觀之，凸凹相湊。
方其始立，體勢完好也。儼偉丈夫，峩冠切雲，卓立霞表。赤藤作袂，風動而遠駭麕獐；紫莓侵肌，影移而下驚烏鳥。逮乎雷轟鬼劈，騞然參駮也。是則天折武丁之擔，水界石犀之腦。巖巖長狄，倏短縮爲僬僥；莽莽北平，鏃蹲虎於淺草。爾乃數經輦置，旋即委棄也。則又金盤露折，仙人辭漢而涕零；石破天荒，媧皇束手而伎窮。童敲牛礪，石不能言兮玉碎；剔金刳臼，勢何能挽乎土崩。不知幾煩攷古之士，問荒塗，識蘚封，冒榛棘，披蒙茸。摧頽刺目，太息臨風。籌江滣之息壤，畀穩處於頖宮。是何異乎子路珮劍，先折行行之氣；澹臺貌寢，蔚爲多士之雄。豈六鷁所化，而僅獲其半；抑連山之象，而適當乎其中。于焉摩挲俛仰，中懷齮□欪重。
嘅吳人崇尙鬼譎，動言禎祥，輒假巫祝。胡禎祥疊奏者，國益弱；巫祝大興者，祚尤蹙。時則黃龍赤烏，屢見之不異乎鷄犬；立后改年，大事也必殉乎神欲。皓之末造，頗負瑞徵。爰諮卿尹，爰命巧工。豐碑爰二，䫉鼓與鐘。先建業而後陽羨，跨江海而若掖庭。恃爲山岳之不拔，曰賴鐘鼓之式靈。皓竊幸劉禪既卒，而不知晉祚已成。嗟爾吳年之天璽兮，早入典午之咸寧。悼惜不已，歌以抒情。
歌曰：嶧山勒銘兮，瞞則踣之。瞞尚踣嶧兮，神詎無知。鐘其隕矣，鼓則奚搘。詭曰天發，其智實□。鋟愚惑庸，爲百世嗤。」
清代林侗《絶句》：「江東鼎峙奠王基，千載空傳天璽碑。緩帶輕裘功已就，龍盤虎踞不勝悲。」
清代黃任《吳文藪太守以天發神讖碑本見貽題於其後（三首）》：「符瑞爭誇記誦才，東吳功德格天開。獨憐段石崗頭字，曾見降幡一片來。」
「臨春玉樹散無踪，天璽金題土尚封。一種銷沉亡國恨，巖山還勝景陽鐘。」
「劫墨叢殘霸業空，夜燈遺恨滿江東。米家船上生光怪，片紙金陵氣未終。」
清代王友亮《天發神讖碑》：「摩挲三段石，猶屹孔庭除。神讖詞空侈，雄圖蹟已虛。鼎分追漢季，隸古地秦餘。有客攜氊蠟，爭橅皇象書。」
《又次梅宛陵〈丫頭石〉韻》：「赤烏留斷碣，頗訝俗稱訛。坐閱市朝變，獨禁風雨多。形奇堪列𥲤，字古尚存戈。移置黌宮好，鍾彝共撫摩。」
清代唐仲冕《題吳天發神讖碑》：「嶧山碑經野火焚，泰山刻石亡斧斤。祖龍文字雖奇古，遺壁空說滈池君。吳皓淫虐浮於政，小國亦侈封巒文。國山未禪巖山刻，上天帝言山出銀。天璽元年桼月朔，費雩行視華覈聞。其年陽羨表石室，明年天紀紀功勳。是時臨平湖開石印發，一千二百八十符瑞何紛紜。五稔青蓋已入洛，三段殘碣徒埋雲。獨有皇休明，小篆妙入神。此碑險勁復沈著，一洗東京軟美氣習追先秦。歷千五百有餘載，自山轉徙親香芸。籌思亭後幾再礪，尊經閣下宜三熏。如何歲在乙丑之皋月，譆譆出出起束縕。聖人意盖誅矯誣，燔之俾與臣斯泯。日宰臨津，善卷洞側摩米囤。今得此碑火前搨，猶識竹根釵股春潮紋。惜哉如此筆，胡弗寫皇墳。詩題烱戒忽發嘅，若令長在山谷今猶存。」
清代陳文述《天璽元年紀功碑》：「楚九州渚，漢九州都。揚州士，作天子。四世治，太平始。太平之主非孤誰，大帝逮孤四世矣。臨平湖邊石函啟，天冊改元作天璽。歷陽山石燦文理，天璽改元作天紀。十五年中八改元，童昏作事乃如此。君不見代漢者當塗，高石馬文大討曹。西京讖緯此流弊，古來符瑞皆言妖。乃祖遠迓羅陽王，乃孫亦設平慮郎。作法於涼古所訓，赤烏之赤黃龍黃。阿童戰艦方龍驤，明年青蓋入洛陽。」
清代劉壽曾《天發神讖碑歌》：「神讖古碑不可見，尚於摹搨存微茫。朅來字畫逞怪偉，想像完好舒鋒鋩。天璽紀年溯降讖，黍月己酉日則良。上帝宣命迓休祉，大吳一統遠拓疆。奇哉神靈若告語，赤文丹篆何輝煌。五十餘字辨波磔，費宇陳治參稽詳。華覈撰文說傳異，蘭臺東觀儕班揚。書聖高名仰皇象，妙參逋峻陳與張。分篆之間别結體，廣陵藝事誰頡頏。九江巧工朱姓刻，鐫剔鳥迹分毫芒。惜乎昏皓多失德，苟安江表資酣荒。諛頌初開奏符瑞，爭言甘露兼鳳皇。臨平湖開石函啓，書巖有字誇歷陽。顯明宮擬望仙觀，侍芝平慮皆爲郎。國山封禪詡雄畧，妄思蕞爾希皇王。黄旗紫蓋亦妖語，空思西上遷武昌。此碑建造甫三載，九州未一吳先亡。樓船戈艦下西蜀，降旗歸命迎龍驤。豐碑不足掩慙德，空尋叚石來高岡。宋代忽移漕圃置，更遷縣學安南廂。碑形如臼列三段，旣非圓式仍非方。苦心雪客勞貫綴，金石雖壽悲滄桑。眼前安得見古本，購藏何惜千金裝。雲篆蟠胸蕩奇氣，考文辨字稽凡將。」
陳三立《題陶齋尚書陶公亭雪夜評碑圖，圖後爲天發神讖精拓本》：「天璽紀功碑，誇示追秦烈。秦文照百世，吳碑頗剝缺。象書亦斯儔，其力可屈鐵。自從燔宮牆，存者寶補截。趙宗之所藏，迄未親列。阮刻溷坊蹟，世或譏跛鼈。吾鄉劉舍人，所蓄號匪劣。要其精完處，視此恐難埒。尚書籠萬有，嗜異甘饕餮。東搜扶桑製，西摹埃及碣。三代遺法物，奧窈充閫闑。是拓雖瓌奇，於公例旒綴。獨念雪亭人，各有肝肺熱。梁李尤好事，目眵掉筆舌。江山凍酒痕，勝賞了一瞥。公證汗漫游，四洲入鑑別。持貫金石心，回數濟時傑。天演人之，今古赴嗚咽。還期發幽情，保粹啟來哲。」
鄭孝胥《陶齋尚書屬題陶公亭雪夜評碑圖》：「天璽遺文窺倒薤，昔嘗遇之劉與蒯。陶公亭上有新評，完本神明遂無對。我從黃鵠山頭來，披圖讀碑懷暫開。太真未敢輕江左，絶歎夷吾是霸才。」
柯逢時（劉世珩藏本跋）：「山環建業羣峰青，嵯峨何處籌思亭。孫吳段石野火𣀤，世間拓本希晨星。檵葊嗜古過歐趙，漢磚秦鏡羅階庭。此編入手寶鼎重，太乙宵爥光熒熒。碑經三折復五徙，風雨剝蝕逾千齡。字存二百十有二，珊瑚冷月森滄溟。國初諸老精攷證，郭公夏五搜麟經。渙莊摹本最後出，魚虎未免訛真形。善書皇象著吳錄，立說無敢開畦町。禪文定爲建一手，要令醉眼從今醒。吁嗟後主肆淫虐，矯言新命誣蒼冥。改元天璽協符瑞，豈知真帝爲咸甯。當時羣臣骨體媚，神功聖德勞鑴銘。嶧山石刻李斯筆，祖龍萬古留餘腥。家法人或咎討虜，赤烏翔集誇神靈。西都舊說武昌勝，郊壇夜半飛秋螢。」
葉昌熾（劉世珩藏本跋）：「梁甫恨逋竝恨峻，八絶允推廣陵郡。持向中原比梁鵠，吳魏森森抗筆陣。巖山石室天璽年，籌思亭後經再遷。此本如覩崇甯前，氈椎不損戈鋩全。校讎本爲劉氏學，慈民䓗石相後先。諸家圖釋析芒芴，攷文可證飛龍篇。昔從蒯異度，荆州獲借睹。人言蘇建我朱育，新說在前各自護。同時作者牆東翁，說經硜硜援攷工。墓艸雖已宿，家有渾濬沖。父書能讀并好寫，紙上光氣尤熊熊。嗟童烏三歎息，醬瓿元文自收拾。摩挲老眼認舊題，恍惚非熊夢在側。海上新春雨復晴，飣盤鱧魚兼梅羹。太子屏風候已久，老來文字今漸平。碑末初不署姓名，廣川東論論足徵。文爲華覈撰，書者皇休明。」
沈曾植（劉世珩藏本跋）：「鬼目化爲芝，苦蕒生平慮。石印三郎字填朱，天璽封發九州都。唇齒已亡鼎足勢，封禪忽侈妖言餘。吳人好讖復好書，歸命驕筆齊人如。國山屬建歷山象，妙選政爾名無虛。休明書源史闕疏，得非遠祖中郎乎。當年避怨適吳會，顧侯從學兼琴書。江南筆髓有系統，譬猶易說荀爲虞。我嘗察精兼擬似，證之篆勢論奇觚。揚波振撆狀明白，短身紓體情揅摹。從懸衡編各翾跂，不方不圓眇斜趨。詰屈誠非研桑計，棼縕或會蒼沮初。兹非斤權詔板體，亦異三體傳經儒。儻復斯文採斯喜，所謂古今雜形歟。散盤盂鼎象分布，元初延光變形模。周銘鐘彝漢銘石，要從九派尋歸墟。中郎篆沉赤水珠，冥求象罔懸躊躇。休明煥然隆準在，排空騄耳開通塗。葉侯新論朱育攄，我感奇字窺關樞。荒荒海日暾瓜廬，上規姚姒旁梵佉。百二十體紛爬梳，道有因增無破除。卮言存爲通人儲。」
樊增祥（劉世珩藏本跋）：「天璽紀功仿秦斯，皇象書配華覈辭。張勃吳錄足徵信，懷瓘書評弗我欺。後儒攷据出異論，謂象不逮歸命時。我生道光念六載，宣統國變尤孑遺。何況赤烏及天璽，數十寒暑白駒馳。此書雄怪入老境，蘇建何人敢妄希。魏晉氊椎世罕覯，穹碑三段薶山茨。元祐輦運入漕署，古苔辬駁荒天禧。萬鈞北挾猛簴出，數駝捆載石鼓移。佳拓向推合肥蒯，此增五字尤瑰奇。世人時或誚牛鬼，傳刻失真來詆諆。此拓具有十二字，外方內圓無險巇。發端錕鋙截生鐵，住筆蠆尾懸尖錐。詰屈不失平正軆，剛勁亦具骫骳姿。休明屏風書早軼，傳世惟此復奚疑。參議亦沿秀水誤，必以小星替娥羲。江東誠有歸命日，書家奚以禪代爲。鱧魚梅羹及初熟，吾將舉酒一酹之。」
李詳（劉世珩藏本跋）：「臨平湖開天讖發，殘石巖山剝寒月。尊經一炬六丁收，舊本懸酬金數笏。貴池劉受南豐劉，珍之不異琅玕璆。昔交慈叟未睹此，玉海堂上張雙眸。石墨區區數番紙，檵弇弆臧逾一紀。徵題徧集東南英，八十老公安辦此。山夫考訂覃溪題，上虞贈入夥赫蹏。棐對勘辨跟肘，應煩太乙窺然藜。體參梁鵠宜官外，奇恣森森樹旌斾。淵源下逮鄧懷甯，縱橫子母相鉤帶。書人聚訟如香察，葉翁孤證聊分別。吾終左袒皇休明，敬謂郡賢此雄拔。君摹蒯本我欷歔，山邱甫掩出臧書。淵如子幼同悼歎，恐此亦被偷兒胠。南豐得主君堪重，物色裝池割清俸。豈知天璽換咸甯，九州今復非宣統。圖讖紛紛劇可哀，歷山陽羨等塵埃。胡僧若話吳歸命，試認昆明此劫灰。」
馮煦（劉世珩藏本跋）：「蒯侯舊搨東華意，善本重逢感逝波。舊雨凋零雲物換，當年歐趙亦無多。陶齋昔寫評碑卷，五字詩成一絫歔。淒絶川東啼鴂裏，萇宏碧血半模餬。劉叟齋中曾一見，摩挲殘印猷堪哀。風流歇絶圖書散，等是昆明劫後灰。蠻觸紛爭莽南戒，侈陳符瑞復何爲。斷顱絶脰將三段，黃帝雲礽視此碑。」
朱文鈞《題宋拓〈天發神讖碑〉絶句四首》：「臨平石室語荒唐，莫漫蘭臺費考量。自古撰書無姓字，紛紛聚訟蔡中郎。」
「天讖敷垂日月光，玉符金冊炳朖朖。太平文字從聲侈，青蓋依然入洛陽。」
「風雨巖山段石岡，建平射雉宋諸王。誰知寂寞千年後，移置漕司舊圃旁。」
「太息臣斯未易才，碧霞宮畔重低回。可憐一炬尊經閣，依樣穹窿付劫灰。」